रांची. जेपीएससी की सिविल सेवा परीक्षा में बैठने के चांस बढ़ेंगे। राज्य सरकार ने जेपीएससी की किसी भी परीक्षा में बैठने के लिए अधिकतम चार अवसर निर्धारित कर रखा है। लेकिन जेपीएससी ने राज्य सरकार को पत्र लिख कर इस पर विचार करने का सुझाव दिया है। कहा है कि जेपीएससी कंबाइंड की पहली और दूसरी प्रतियोगिता परीक्षा की सीबीआई जांच जारी है।
इसलिए इन दोनों परीक्षाओं को चार अवसरों में नहीं शामिल किया जाना चाहिए। इन दोनों परीक्षाओं में भारी गड़बड़ी हुई थी और प्रतिभावान छात्रों के साथ न्याय नहीं हो सका था। इस तरह दोनों परीक्षाओं में बैठे छात्र अगर तीसरी और चौथी कंबाइंड परीक्षा में भी बैठे हों, तो उन्हें जेपीएससी की होनेवाली पांचवीं और छट्ठी कंबाइंड परीक्षा में भी बैठने के अवसर दिए जाएं। जेपीएससी के सुझाव पर सरकार गंभीरता से विचार कर रही है। इस पर शीघ्र ही फैसला होने की संभावना है।
कार्मिक विभाग के विरोधाभासी निर्णय से छात्र हुए परेशान
जेपीएससी द्वारा ली जाने वाली कोई भी प्रतियोगिता परीक्षा के मानदंड कार्मिक एवं प्रशासनिक सुधार विभाग या संबंधित विभाग द्वारा भेजी जानेवाली अधियाचना की शर्तो के अनुरूप तय होता है। कार्मिक विभाग ने 27 नवंबर 2012 को संकल्प जारी कर जेपीएससी द्वारा प्रतियोगिता परीक्षाओं के संचालन और अनुशंसा के बिंदुओं को स्पष्ट कर रखा है।
संकल्प की धारा 3(4) के अनुसार उम्र निर्धारण के लिए कट ऑफ डेट अधियाचना वर्ष की पहली अगस्त के आधार पर तय होगी। लेकिन कार्मिक विभाग ने पांचवीं संयुक्त सिविल प्रतियोगिता परीक्षा के लिए इस साल भेजी गई अधियाचना में कट ऑफ डेट पहली अगस्त 2012 के आधार पर तय करने की बात कह दी। जब जेपीएससी ने इस विरोधाभास की ओर कार्मिक का ध्यान आकृष्ट कराया, तो विभाग के हाथ-पांव फूल गए। विभागीय सूत्रों के अनुसार अविलंब इसमें सुधार की प्रक्रिया आरंभ कर दी गई है।
पूछताछ में स्वीकारी गड़बड़ी
जेपीएससी द्वितीय सिविल सेवा परीक्षा में उत्तीर्ण होकर महत्वपूर्ण पदों पर बैठे जेपीएससी के पूर्व सदस्यों के रिश्तेदारों ने गड़बड़ी की बात स्वीकार की है। जानकारी के अनुसार द्वितीय सिविल सेवा परीक्षा में बैठे अभ्यर्थियों की कॉपियां कार्यालय परिसर व अन्यत्र बेतरतीब ढंग से फेंक दी गई थीं। जब पिछले वर्ष जेपीएससी की व्यवस्था बदली और नए चेयरमैन व अन्य अधिकारी आए, तो दो दंडाधिकारियों की उपस्थिति में कॉपियों की खोज शुरू हुई। उसे व्यवस्थित करने के प्रयास शुरू हुए।
इस क्रम में जेपीएससी के सदस्य रहे गोपाल सिंह के दोनों पुत्रों, राधा गोविंद नागेश, सुदेश महतो के भाई सहित अन्य बड़े लोगों के बेटा, बेटी और सगे संबंधियों की पीटी की उत्तर पुस्तिकाएं मिल गई। पीटी की इन उत्तर पुस्तिकाओं में मुश्किल से 200 प्रश्नों में आठ से 15 प्रश्न ही हल किए गए हैं। अब तक इस बैच में टॉपर हुए शिवेंद्र सिंह और राधाकृष्ण किशोर के भाई की कॉपी नहीं मिली है।
कॉपी मिलने के बाद सीबीआई ने गोपाल सिंह के पुत्र से पूछताछ भी की। उनसे पूछा कि क्या यह उनकी कॉपी है और इस पर किए गए हस्ताक्षर उनके हैं। तब उन्होंने स्वीकार किया कि हां। फिर जब यह पूछा गया कि फिर वे पास कैसे कर गए। मेन्स में कैसे शामिल किए गए। इसका वे जवाब नहीं दे सके। कहा कि इस संबंध में जेपीएससी के अध्यक्ष और सदस्यों से पूछा जाना चाहिए।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva